Frederik Bloch Münster (KF), 2025-12-17:
Tak, formand, og først og fremmest tak til ministeren for redegørelsen og gennemgangen af de aftaler, der er blevet lavet.
Vi er i Det Konservative Folkeparti glade for at være med i en masse grønne aftaler, så glade, at vi egentlig også gerne vil være med i nogle flere om muligt, og vi er glade for at tage ansvar for de mange initiativer, der skal bringe Danmark i en grøn retning.
Det er jo både satsningen på brintrør, aftalen om implementering af et grønt Danmark f.eks., som vi jo endelig har en færdig model for implementering af, i hvert fald næsten, og mange andre ting.
I Det Konservative Folkeparti er vi ret glade for resultaterne i finanslovsaftalen for 2026.
Her har vi bl.a. fået en fastfrysning af afgifterne på elbiler og andre nulemissionsbiler, 1 mia. kr. til klimasikring og en midlertidig nedsættelse af elafgiften til EU's minimumssats i foreløbig 2 år.
Vi er tilfredse med vores forhandlingsresultat, om end vi selvfølgelig håber på, at der kan blive finansiering senere til, at elafgiften kan forblive permanent lav.
Det ville give bedre rammevilkår til dem, der bygger den vedvarende energi, der skal drive det grønne energinet, og så gavner det selvfølgelig også danskernes privatøkonomi.
Generelt set
har vi jo opnået meget bredt med den danske klimapolitik.
Klimaloven har sat en klar retning, ambitiøse mål har flyttet sektorernes fokus det rette sted hen, og ansvarlige politiske beslutninger har bidraget til, at de territoriale udledninger er faldet markant.
Det er jo ikke sket af sig selv, det er et resultat af et bredt samarbejde, vi har lavet her i Folketinget, det et resultat af teknologisk udvikling, og så er det selvfølgelig også resultatet af et stærkt erhvervsliv, der har vist, at grøn omstilling og velstand godt kan gå hånd i hånd.
Når det er sagt, må vi også være ærlige.
Usikkerheden om målindfrielsen i 2030 er jo fortsat til stede, og tempoet risikerer ikke at være så højt på den lange bane, og det gælder jo mindst, når vi løfter blikket mod tiden fra 2030 år frem.
Hvis vi vil have en ambitiøs og grøn omstilling, kræver det ikke bare flere målsætninger, men mere planlægning og et skarpt fokus på implementering.
Derfor er det dejligt, at vi lige nu forhandler om et 2035-mål.
Men for Det Konservative Folkeparti er et nyt mål jo ikke et mål i sig selv.
Et 2035-mål skal jo være troværdigt, teknologineutralt og økonomisk ansvarligt.
Det skal bygge på konkrete virkemidler og en klar plan for, hvordan vi rent faktisk når derhen, vi skal, uden at gamble med f.eks. vores arbejdspladser, konkurrenceevne og sammenhængskraft som land.
Tværtimod skal målet jo fordre en bedre fremtid på alle disse tre parametre.
Folk skal kunne se grønne jobs blomstre, at det grønne giver mening på flere planer, og at vi som samfund får mere, end vi mister.
Der er blevet indgået mange aftaler, og det betyder så også, at de lavthængende frugter er svære at finde og man skal være kreativ for at finde løsninger, der ikke kolliderer med eksisterende aftaler og forlig.
Langsigtet planlægning er jo helt afgørende, for hvis vi skal udfase fossile brændsler på tværs af sektorer, så kræver det jo, at der er rigeligt med billig, stabil og grøn strøm.
Den kommer jo, når vi får tempo på udbygningen af vedvarende energi, styrker vores elnet og sikker rammevilkår, der gør det attraktivt at investere i grønne løsninger i Danmark.
Her har vi selvfølgelig stadig et forbedringspotentiale.
Det også vigtigt, at CO 2 -lagring bliver en succes, ikke bare at det lykkes at indfange CO 2 'en, men jo også at den finder vej til helst et dansk lager.
CO 2 -lagring er en central forudsætning for at opnå Parisaftalens mål, og Danmark skal benytte de kompetencer, vi har tilegnet os på f.eks. offshoreområdet til at lede CO 2 'en den anden vej, nemlig tilbage i undergrunden.
Vi afventer spændt resultatet af det igangværende udbud, og vi håber, at det kan blive starten på noget rigtig godt.
Samtidig er det vigtigt, at vi tager den globale dimension og alvorligt.
Det er rigtigt, at Danmarks forbrugsbaserede udledninger fortsat er høje, og det kan vi selvfølgelig ikke ignorere.
Men løsningen er jo ikke symbolpolitik eller nationale særkrav, der blot flytter produktion og udledninger ud af landet.
Løsningen er, at Danmark bliver endnu stærkere til at udvikle og eksportere grønne løsninger, som kan gøre en reel forskel globalt.
Men vi kan jo også gøre tingene lidt smartere.
F.eks. kan vi se på totalomkostningen af et produkt over dets levetid, når det offentlige køber ind, i stedet for at se på her og nu-prisen alene.
Den offentlige sektor er en stor en køber, og hvor ville det dog være godt, hvis vi kunne spare tid og ressourcer på vedligehold, hvis man købte mere holdbart ind.
Jeg bilder mig selv ind, at det kan betale sig, både for skatteborgernes og klimaets skyld.
Danmark skal tage ansvar også internationalt, men en ansvarlig klimapolitik handler om at træffe kloge beslutninger, der holder over tid.
Det er godt, vi har fået et nyt EU-mål.
Når det endelig er, at noget af det skal betinges af kreditter, er det jo også dejligt, at der er kommet nogle forbehold ind, f.eks. at det ikke skal understøtte kinesiske industriudvidelser.
Derved skal EU også passe på sig selv.
Med klare mål, en åben værktøjskasse og respekt for både klimaet og økonomien og mennesker, der skal leve med konsekvenserne, kommer vi fremad.
Og selv om energiforsyningen i Klima-, Energi- og Forsyningsministeriets optik er grøn, mener vi jo fra Konservatives side, at vi stadig har en enorm værdi ved at energieffektivisere og sikre stabile og gode rammevilkår for udbygning af grøn energi, selvfølgelig med et teknologineutralt sigte.
Den grønne omstilling er kommet et stykke af vejen, men vi skal holde ved og træffe de rigtige beslutninger, hvis vi skal bruge den grønne omstilling til at komme styrket ind i fremtiden.
Vi skal vise, at den grønne vej er forenelig med velstand og stabilitet, og derved kan Danmark være et foregangsland.
Tak for ordet.